NÁRODNÁ RADA SLOVENSKEJ REPUBLIKY

**VI. volebné obdobie**

CRD-1933/2012

**242a**

**S p o l o č n á s p r á v a**

**výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 15/2005 Z. z. o ochrane druhov voľne žijúcich živočíchov a voľne rastúcich rastlín reguláciou obchodu s nimi a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (tlač 242) vo výboroch Národnej rady Slovenskej republiky v druhom čítaní**

Výbor Národnej rady Slovenskej republiky pre pôdohospodárstvo a životné prostredie ako gestorský výbor k vládnemu návrhu zákona podáva Národnej rade Slovenskej republiky v  súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky:

**I.**

Národná rada Slovenskej republiky uznesením č. 259 zo 16. októbra 2012 pridelila vládny návrh zákona, ktorým sa mení a dopĺňa zákon č. 15/2005 Z. z. o ochrane druhov voľne žijúcich živočíchov a voľne rastúcich rastlín reguláciou obchodu s nimi a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (tlač 242)  na prerokovanie týmto výborom:

**Ústavnoprávnemu výboru Národnej rady Slovenskej republiky a**

**Výboru Národnej rady Slovenskej republiky pre pôdohospodárstvo a životné prostredie**

Za gestorský výbor určila Výbor Národnej rady Slovenskej republiky pre pôdohospodárstvo a životné prostredie.

Výbory prerokovali predmetný vládny návrh zákona v lehote určenej uznesením Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona (§ 75 ods. 2 zákona Národnej rady Slovenskej republiky č. 350/996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

Výbory Národnej rady Slovenskej republiky, ktorým bol vládny návrh zákona pridelený zaujali k nemu nasledovné stanoviská:

Ústavnoprávny výbor Národnej rady Slovenskej republiky uznesením č. 143 z 20. novembra 2012 s vládnym návrhom zákona **súhlasil** a odporučil ho Národnej rade Slovenskej republiky **schváliť s pripomienkami.**

Výbor Národnej rady Slovenskej republiky pre pôdohospodárstvo a životné prostredie uznesením č. 88 z 27. novembra 2012 s vládnym návrhom zákona **súhlasil** a odporučil ho Národnej rade Slovenskej republiky **schváliť s pripomienkami.**

**IV.**

Z uznesení výborov Národnej rady Slovenskej republiky, uvedených v bode III. tejto správy, vyplývajú tieto pozmeňujúce a doplňujúce návrhy s odporúčaním gestorského výboru:

**1. K čl. I bod 1**

V bode 1. sa poznámka pod čiarou k odkazu 3 dopĺňa citáciou: „Vykonávacie nariadenie Komisie (EÚ) č. 792/2012 z 23. augusta 2012, ktorým sa stanovujú pravidlá vzoru povolení, potvrdení a iných dokladov stanovených v nariadení Rady (ES) č. 338/97 o ochrane druhov voľne žijúcich živočíchov a rastlín reguláciou obchodu s nimi a ktorým sa mení a dopĺňa nariadenie Komisie (ES) č. 865/2006.“.

Ide o doplnenie poznámky pod čiarou o nové vykonávacie nariadenie Komisie EÚ, ktoré nadobudlo účinnosť 27. septembra 2012.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

**2. V čl. I sa za bod 2. vkladajú nové body 3. a 4., ktoré znejú:**

„3. V § 3 ods. 4 písm. b) sa slová „zákona, nariadenia3) alebo osobitného predpisu17)“ nahrádzajú slovami „zákona alebo osobitného predpisu17)“.

Poznámka pod čiarou k odkazu 17 znie:

„17) Nariadenie (ES) č. 338/97 v platnom znení.

Nariadenie (ES) č. 865/2006 v platnom znení

Nariadenie (ES) č. 1007/2009.

Nariadenie (EÚ) č. 737/2010.

Nariadenie (EÚ) č. 757/2012.

Zákon č. 543/2002 Z. z. v znení neskorších predpisov.

§ 74 a 75 zákona č. 199/2004 Z. z. Colný zákon a o zmene a doplnení niektorých zákonov.“.

4. V § 5a ods. 8 sa slová „zákona, nariadenia3) alebo osobitného predpisu17)“ nahrádzajú slovami „zákona alebo osobitného predpisu17)“.

Doterajšie body 3. až 25. sa označujú ako body 5. až 27.

Ide o legislatívno-technickú úpravu odkazov vo vzťahu k nariadeniam EÚ a k novelizačnému bodu 24.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

**3. V čl. I sa za bod 3. vkladá nový bod 4., ktorý znie:**

„4. V poznámke pod čiarou k odkazu 35 sa citácia „Čl. 20 ods. 5 a časť Žiadosť prílohy III k nariadeniu Komisie (ES) č. 1808/2001.“ nahrádza citáciou „Čl. 50 ods. 1 nariadenia (ES) č. 865/2006 v platnom znení a časť Žiadosť prílohy V k vykonávaciemu nariadeniu (EÚ) č. 792/2012.“.

Doterajšie body sa primerane prečíslujú.

Ide o aktualizáciu poznámky pod čiarou.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

**4. K čl. I bod 11**

Bod 11. znie:

„11. V § 15 sa odsek 2 dopĺňa písmenami za) až zc), ktoré znejú:

„za) overuje osvedčenia podľa osobitného predpisu45b) a rozhoduje o  výnimke podľa § 5 ods. 2,

zb) rozhoduje o udelení licencie na krúžky a prideľuje evidenčný kód výrobcom krúžkov alebo distribútorom krúžkov,

zc) vydáva písomné vyhlásenie, ktorým povoľuje použitie exemplára osobného charakteru alebo rodinného charakteru druhov uvedených v prílohe B na komerčné činnosti podľa podmienok stanovených osobitným predpisom.45c)“.

Poznámky pod čiarou k odkazom 45b a 45c znejú:

„45b) Čl. 9 ods. 1 písm. a) nariadenia (EÚ) č. 737/2010.

45c) Čl. 58a nariadenia (ES) č. 865/2006 v platnom znení.“.

Dňa 27. septembra 2012 nadobudlo účinnosť nové nariadenie Komisie (EÚ) č. 791/2012, ktoré novelizovalo nariadenie Komisie (ES) č. 865/2006. Podľa nového článku 58a, ktorý upravuje komerčné využitie exemplárov osobného a  rodinného charakteru v rámci EÚ, môže výkonný orgán členského štátu povoliť komerčné činnosti s exemplármi osobného alebo rodinného  charakteru druhov uvedených v prílohe B len po splnení podmienok stanovených týmto nariadením. Po splnení podmienok vydá výkonný orgán písomné vyhlásenie. Keďže Ministerstvo životného prostredia Slovenskej republiky je výkonným orgánom v zmysle nariadení EÚ, zavádza sa medzi kompetencie ministerstva nová kompetencia z dôvodu implementácie nariadenia EÚ.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

**5. K čl. I bod 15**

V čl. I, 15. bode a 17. bode sa slová „uvádzacia veta“ nahrádzajú slovami „úvodná veta“.

Legislatívno-technická úprava, ktorou sa precizuje právny text.

**Ústavnoprávny výbor Národnej rady Slovenskej republiky**

**Gestorský výbor odporúča neschváliť**

**6. K čl. I bod 21**

V čl. I, 21. bode sa v § 25 ods. 1 písmeno b) slová „§ 9 ods. 5 písm. a)“ nahrádzajú slovami „§ 9 ods. 6 písm. a)“.

Oprava chybného vnútorného odkazu.

**Ústavnoprávny výbor Národnej rady Slovenskej republiky**

**Gestorský výbor odporúča neschváliť**

**7. K čl. I bod 22**

V § 29a sa za slovo „exemplára“ vkladajú slová „krúžkom od výrobcu krúžkov alebo distribútora krúžkov, ktorým sa udeľuje licencia“.

Ide o spresnenie textu, tak aby bolo zrejmé, že cieľom úpravy návrhu zákona nie je obmedzenie povinnosti označovať exemplár, ale stanovenie prechodnej doby, po uplynutí ktorej bude držiteľ exemplára povinný označiť exemplár (vtáky) iba krúžkom od licencovaného výrobcu alebo distribútora krúžkov. Na samotnú povinnosť označovať exempláre nemá toto prechodné ustanovenie vplyv, keďže priamo vyplýva z nariadenia Komisie (ES) č. 865/2006 a do 1. októbra 2013 budú môcť držitelia označovať exempláre tak, ako označujú exempláre aj v súčasnosti.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

**8. K čl. I bod 25**

V čl. I, 25. bode sa slová „Príloha 2“ nahrádzajú slovami „Príloha č. 2 k  zákonu č. 15/2005 Z. z.“.

Legislatívno-technická úprava, ktorou sa precizuje právny text.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

**9. K čl. III bod 1**

V čl. III, 1. bode sa vypúšťajú slová „Doterajšia poznámka pod čiarou k odkazu 37aa sa označuje ako 37ab.“.

Vypustenie z dôvodu, že platné znenie zákona neobsahuje odkaz 37aa.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

**10. K čl. III bod 2 úvodná veta**

V čl. III, 2. bode v úvodnej vete sa slová „V prílohe“ nahrádzajú slovami „V sadzobníku správnych poplatkov“.

Legislatívno-technická úprava, ktorou sa precizuje právny text.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

**11. K čl. III bod 2**

V čl. III, 2. bode poznámka pod čiarou k odkazu 37h znie: „37h) § 13a zákona č. 15/2005 Z. z. v znení zákona č. .../2012 Z. z..

Spresnenie poznámky pod čiarou.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

**V.**

Gestorský výbor odporúča hlasovať o bodoch spoločnej správy nasledovne:

O bodoch spoločnej správy č. 1 až 4, 7 až 11 hlasovať spoločne s návrhom gestorského výboru uvedené body **schváliť.**

O bodoch spoločnej správy 5 a 6 hlasovať spoločne s návrhom gestorského výboru uvedené body **neschváliť.**

**VI.**

Gestorský výbor na základe stanovísk výborov k vládnemu návrhu zákona vyjadrených v ich uzneseniach uvedených pod bodom III. tejto správy a v stanoviskách poslancov gestorského výboru vyjadrených v rozprave k tomuto vládnemu návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov odporúča Národnej rade Slovenskej republiky vládny návrh zákona, ktorým sa mení a  dopĺňa zákon č. 15/2005 Z. z. o ochrane druhov voľne žijúcich živočíchov a voľne rastúcich rastlín reguláciou obchodu s nimi a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (tlač 242)  **schváliť.**

Spoločná správa výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 15/2005 Z. z. o ochrane druhov voľne žijúcich živočíchov a voľne rastúcich rastlín reguláciou obchodu s nimi a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (tlač 242) vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre pôdohospodárstvo a životné prostredie č. 90 z 27. novembra 2012.

V citovanom uznesení výboru poveril spoločného spravodajcu výborov predložiť Národnej rade Slovenskej republiky spoločnú správu výborov a splnomocnil ho podať návrhy podľa § 81 ods. 2, § 83 ods. 4, § 84 ods. 2 a § 86 zákona o rokovacom poriadku Národnej rady Slovenskej republiky.

Mikuláš **H u b a**

predseda výboru